Blokraai woordsnoere – Lekkervurigeaffêre
Afrikaans, Inspirasie, Skryfwerk
Date: February 7, 2019Author: Lekkervurigeaffêre 36 Comments
Blokraai. Dis so deel van my lewe dat ek skoon oorhoeks is as 'n tydskrif of koerant se nuwe uitgawe nie getrou op die betrokke toep beskikbaar is nie.
Die blokraaiery het gebeur toe my Kindle een goeie dag besluit hy is nou klaar met die lewe. Dit was in 'n hospitaal wagkamer. Ek is sonder onderhandeling as my dierbare skoonmoeder se bestuurder en begeleier deur menige dokter besoeke, operasies en so aan, aan gestel. So die wagkamers by spreekkamers en hospitale was 'n bekende omgewing. My Kindle byderhand het die lang ure in lekker lees tye omskep.
Tot die een spesifieke dag wat moeder onder die mes is,en ek ure het om te verwyl en Kindle groet net daar. Ek is af kafeteria toe en koop maar 'n paar tydskrifte. Lees die goed van hoek tot kant klaar, en daar sit ek. Al wat ongedaan is is die blokraaie. Krap toe maar in my handsak rond en daar kry ek die klikpotlood.
My Rots deel die liefhebbery. Hy geniet om voor slapenstyd met die leesbril op sy neus se punt te blokraai tot die vaak hom oorval.
Ons koop jare al nie papiertydskrifte nie. Ek verpes vismotte en hope tydskrifte is 'n ideale broeiplek. Ons kind is gelukkig ook al vergete klaar met stompskêrtjie aktiwiteite!
So die Mysubs en Zinio toep is vir ons te wonderlik. Al ons gunsteling tydskrifte altyd byderhand op die naaste selfoon of tablet. Wat lekker is is dat ons blokraai bladsye kan uitdruk. Maandae is dit Landbouweekblad en Vrouekeur. Vrydae die Huisgenoot, TVPlus en Kuier al om die ander week en maandeliks die Rooirose, Sarie en Tuis.
Op die dae wat nuwe blokraaie beskikbaar is, sal Rots en ek op die stoep sit en saam sit en blokraai invul, gesels oor die dag wat verby is, lag oor snaakse woorde, soms sommer gril vir sommige woorde wat te vreeslik uitlands gespel word, raai oor mense wie ons nie ken nie. Ons is nie sepie-kykers nie, so ons moet ons vriendin Google soms raadpleeg!
Ek geniet dit, want ons mooie taal se woorde is so mooi en omskrywend. Ek vind toenemend dat ek terwyl ek blokraai, ek sinne maak, en soms 'n storie. Ek ryg die woorde soos snoere…daar is oral stories. Selfs in 'n blokraai.
Verlede week se Huisgenoot blokraai was so ene. Ek vul in: Renons, daeraad, amper, arrestasie, iris, tier, deurtastend, verleë, mombakkies, skeermesmossel, lelik, alledaags, aronskelk, disas, talisman, inperk, koerant, krepeer, jakkalsdraai.
My gedagtes maal en my blokraai storietjie ontvou so:
Vanessa staan met haar hande in haar sye. Sy tier van woede.
"Paultjie jy maak vir my so naar. Jy is soos rens melk. Mens kan dit nie inkry nie. Ek begin dink ek het 'n talisman nodig om beskerm te word teen jou jakkalsdraaie. Ek voel so nuttig soos 'n skeermesmossel,omtrent net goed genoeg om as aas gebruik te word. Jy kan nie my sommer so misbruik nie. Ek wil nie die lelike mombakkies dra nie, ek wil nie na die maskerbal toe gaan nie. Ek wil nie die aandag afleier wees sodat jy mense kan besteel nie. Ek krepeer liewer en verkoop blomme – aronskelke en disas en die mooie Vincent van Gogh -pers iris in seisoen – om aan die lewe te bly.
Meeste van alles wil ek nie arresteer word nie. Dis nou nie hoe ek die koerant wil haal nie. Ek slaat liewer op mode stelte neer in die openbaar en maak so verleë my verskyning op die voorblad."
Paultjie gooi sy hande in die lug op. "Jirretjie Vanessa, hou op om my so te gesel met jou woorde! Ek is moeg vir die alledaagse drentel op soek na werk. Ek droom van plase, droom om liewer 'n Belg in Vlaandere te wees. Droom om soos Abram alles vir Sara en Isak vir Lea was, deur jou bewonder te word vir my leeuemoed. Maar nee, jy kry my gedurig voor stok. Elke dag kry ek 'n loesing met daai tong van jou…"
Daar is dit. My malle woordryg speletjie elke keer as ek blokraai. Wat is skryf dan nou anders as woordsnoere?
Ek lees hoeka nou die dag dat as jy die woordeboek deurgelees het, jy alle stories klaar gelees het. Stories se woorde is net in ander volgorde! Hehe!
Next Next post: Ek verklaar oorlog
36 thoughts on "Blokraai woordsnoere"
Ek weer speel heeldag Home Design op my foon! Pleks daarvan dat ek ook ons mooie taal benut.
Sussie jy moet sien waar trek ek al op Bubble Witch saga…skaam….
Ek geniet ook my blokraaisels…hope blokraaiselboeke van Huisgenoot in my laai. Jy is te oulik met die storie wat jy geskryf het met al die woorde…voorwaar talentvol. Jy verstom my altyd met jou kreatiwiteit
Jy is goed vir my skryfgemoed, Perdebytjie. Ek raak nie aan jou kreatiewe soom nie – daai foto's van jou vertel grot en mooi stories!
Vir my is dit Candy Crush, ek kan nie onthou wanneer ek laas 'n blokraaisel ingevul het nie, dalk weer tyd vir woorde, dalk sal dit my kreatiwiteit aanwakker.
Miskien moet dit ons volgende uitdaging wees. Hester. Wat sal Hester sê.
Ek sien gereeld jou gesiggie daar by Candy Crush. Jy is my vêêêr vooruit. Dis ook my go to place wanneer die lewe druk. Maar nou het Lekkervurig my anders geïnspireer. Ek gaan nou daai blokraaiseltoep soek.
Jinne, val my bek nou oop….wie sou nou 'n storie loop soek, tussen die blaaie van 'n woordeboek, of 'n blokraaisel oppie stoep…
Ek doen weer sudoko of skaak as ek slim voel, maar ek sien my tannies vra blokkiesraaisel antwoorde op facebook. Ek het lekker gelag.
Haha, elke diertjie sy plesiertjie.
Toe ek gewerk het, het ek in vele vervelige vergadedings sudoko gespeel.
Lekkervurig. Jy inspireer my. Ek wil ook blokraai en woordsnoere ryg, want wat gaan ek met myself aanvang as ek nou opgevang het met Game of Thrones? Ek het Huisgenoot blokraaisels ingevul toe ek vir Karen verwag het (35 jaar gelede). Ek moes vir ses weke plat op my rug lê om Madame se koms af te wag terwyl my niere wou oppak en my bloeddruk die hoogte ingeskiet het. Die dinge wat 'n mens vir jou dogter sal doen! My skoonpa het vir my die blokraaiselboeke gekoop en my potlode skerp gehou. Dis wat oupas vir hulle kleindogters doen. Enniehoe, ek wil saam met jou speel – moet daai toep (dis 'n gaga woord hierdie – ek verkies app) gaan soek.
Amore vsn RSG sal jou by die taalpoliesie aankla.
EK SIEN EK HET 'n VREESLIKE SEKSIE FOTO BY MY OPMERKING HIERBO
Vertel vir Amore van die volgende VIVA advies:
Vraag: Wat is die aanvaarbare vertaling vir "app"?
Kort antwoord: Die Taalkommissie het "app" en "toep" goedgekeur.
Taalkategorie: Afkorting, Vertaling
Verwante woorde: app, toep
Die woord is ook opgeneem in die WAT.
Hoe weet Hester dit? Sy het dit verlede week opgesoek 😜 anders het sy ook nie geweet nie.
Hehe! Seksie sê jy wat tanne het!
Ek is n blokraaisel op papier fanatikus…my lekkerste tyd om dit in te vul is soggens in die troonkamertjie. In my troonkamer se mandjie lê my HAT en Groot Blokraaisel boek, potlode, uitveer en bril. Almal weet dat as ek daai deur toemaak, kom ek baie later uit…so halwe blokraaisel later!!
Daai gewoonte klink of ons familie is….
Pingback: #Woordsnoere 1 – Lekkervurigeaffêre
Hoe de heng gaan ek wat nie suiwer Afrikaans kan praat…en baie keer nie weet wat sê veral Frannie met haar anderste woorde nie…'n storie met sulke hogere Afrikaans skryf?
Waar is hogere…komaan, jy is my slim maat.
Jy het klaar my brein aan die beweeg. Dog ek is klaar met Afrikaanse Woordeboek….laat ek hom maar nadertrek.
Dis hoekom jy een van die Hoof-Towerinne is
Kom nou, kom nou, jou Kreatiewe Kameel, jy!
Frannie my breinselle het lui geword hier in Knysna. Ek sukkel om aan die gang te kom. Liggaam en brein is in "slow motion."
Rustig wees is ook baie nodig – ek weet ons gaan moet pasop voor as jy weer op 'n kameeldraffie wegspring!
Lekker lag ek vir jou. Hierdie Kameel wil nie die oase verlaat nie….sit met oë vol trane omdat sy terug woestyn toe geboender word.
Maar sy is dan so goed aangepas om die woestyn dapper te kan verduur?
Ek is ook n groot blokraaisel fan. Altyd vakansie buite in die koelte van n treurmoerbei gesit en invul vroeg oggend en dan geskuif soos koelte geskuif het. Nou is ek aangewys op die Engelse raaisels hierso. Ek geniet dit nie soos die Afrikaanse woordraai nie.
Ek het 'n plan….hou jou epos dop.
Aha, dit klink na besigheid. Ek lees so tussen jou lyne op FB oor dinge wat broei daar in jou brein.